CELEX: 32016D1637
Language: bg
Date: 2016-09-06 00:00:00
Title: Решение (ОВППС) 2016/1637 на Комитета по политика и сигурност от 6 септември 2016 година за започване на военната операция на Европейския съюз в южната част на Централното Средиземноморие (EUNAVFOR MED операция SOPHIA) за принос за прилагането на оръжейното ембарго на ООН в открито море край бреговете на Либия (EUNAVFOR MED/4/2016)

10.9.2016   
            
            
               BG
            
            
               Официален вестник на Европейския съюз
            
            
               L 243/14
            
         РЕШЕНИЕ (ОВППС) 2016/1637 НА КОМИТЕТА ПО ПОЛИТИКА И СИГУРНОСТ
   от 6 септември 2016 година
   за започване на военната операция на Европейския съюз в южната част на Централното Средиземноморие (EUNAVFOR MED операция SOPHIA) за принос за прилагането на оръжейното ембарго на ООН в открито море край бреговете на Либия (EUNAVFOR MED/4/2016)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Решение (ОВППС) 2015/778 на Съвета от 18 май 2015 г. за военна операция на Европейския съюз в южната част на Централното Средиземноморие (EUNAVFOR MED операция SOPHIA) (1), и по-специално член 2б и член 6, параграф 1 от него,
   като има предвид, че:
   
               (1)
            
            
               С Решение (ОВППС) 2016/993 на Съвета (2) за изменение на Решение (ОВППС) 2015/778 в последното решение се вмъква член 2б, за да се добави като допълнителна задача на EUNAVFOR MED операция SOPHIA приносът за обмена на информация и прилагането на оръжейното ембарго на ООН в открито море край бреговете на Либия.
            
         
               (2)
            
            
               Съгласно член 2б, параграф 2 от Решение (ОВППС) 2015/778, когато Комитетът по политика и сигурност реши, че са изпълнени съответните условия, EUNAVFOR MED операция SOPHIA започва в рамките на договорената зона на действие да осъществява принос за прилагането на оръжейното ембарго на ООН в открито море край бреговете на Либия посредством инспекции на корабите, плаващи към или от Либия, когато са налице разумни основания да се смята, че те превозват оръжия или свързани с тях материали за или от Либия, пряко или непряко, в нарушение на оръжейното ембарго на Либия, и да предприема съответни действия за изземване и унищожаване на тези товари, включително с оглед пренасочване на тези кораби и техните екипажи към подходящо пристанище за улесняване на обезвреждането на товара им, със съгласието на държавата на пристанището, съгласно съответните резолюции на Съвета за сигурност на ООН, включително Резолюция 2292 (2016) на Съвета за сигурност на ООН.
            
         
               (3)
            
            
               Командващият операцията на ЕС увери Комитета по политика и сигурност, че са изпълнени необходимите условия, за да може да започне изпълнението на тази допълнителна задача.
            
         
               (4)
            
            
               Поради това EUNAVFOR MED операция SOPHIA следва да бъде упълномощена да започне да осъществява принос за прилагането на оръжейното ембарго на ООН в открито море край бреговете на Либия в рамките на договорената зона на действие, както е предвидено в член 2б от Решение (ОВППС) 2015/778.
            
         
               (5)
            
            
               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,
            
         ПРИЕ НАСТОЯЩОТО РЕШЕНИЕ:
   Член 1
   EUNAVFOR MED операция SOPHIA започва да осъществява принос за прилагането на оръжейното ембарго на ООН в открито море край бреговете на Либия в рамките на договорената зона на действие, както е предвидено в член 2б от Решение (ОВППС) 2015/778.
   Член 2
   Настоящото решение влиза в сила в деня на приемането му.
   
      Съставено в Брюксел на 6 септември 2016 година.
      
         
            За Комитета по политика и сигурност
         
         
            Председател
         
         W. STEVENS
      
   
   
      (1)  ОВ L 122, 19.5.2015 г., стр. 31.
   
      (2)  Решение (ОВППС) 2016/993 на Съвета от 20 юни 2016 г. за изменение на Решение (ОВППС) 2015/778 за военна операция на Европейския съюз в южната част на Централното Средиземноморие (EUNAVFOR MED операция SOPHIA) (ОВ L 162, 21.6.2016 г., стр. 18).